Termes romanes, banys privats pertanyents a una vil·la romana del Baix Imperi (construïda al s.II dC i en funcionament fins al s. V dC) millor conservats de Catalunya. Pertanyen a un dels períodes de major esplendor econòmic de la zona, gràcies a la producció de vi. Les termes estaven formades per dos cossos d’edificació paral·lels. L’un contenia les cambres fredes: l’apodyterium (vestidor), el frigidarium i la cella piscinalis (sala i piscina fredes). L’altre albergava les cambres calentes: tepydarium (sala tèbia), sudatorium (sala de bany de vapor) i caldarium (sala de bany calent). A sota del frigidarium també es va localitzar un centre de producció d’àmfores dels anys 30-20 del s. I aC. Al segle XVII s’hi va construir una casa al damunt, la qual cosa n’ha permès una millor conservació. El 1998 les termes romanes es van inaugurar oficialment amb la coberta i aspecte actual. El mes de juliol de 2016 han estat declarades, pel Govern de la Generalitat de Catalunya, com a "Bé Cultural d'Interès Nacional".